**Elevark til forberedelse af mundtlig årsprøve i DHO 2019**

Inden du skal til mundtlig årsprøve i din dansk-historieopgave, er det vigtigt, at du læser dette dokument, så du ved, hvad du skal forberede dig på. Inden du kommer til prøven, har lærerne læst din opgave igennem. De har kigget på, om det formelle er i orden dvs. fodnoter, litteraturliste m.v. og de har forberedt nogle spørgsmål, de gerne vil stille til det, du har skrevet i din opgave.

Den mundtlige årsprøve falder i to dele:

1. Du indleder de første 5 minutter med et kort oplæg på baggrund af et *talepapir* eller en klar *disposition,* som du har udarbejdet til årsprøven. Dit talepapir skal komme ind på konklusionerne på de enkelte dele af din opgaveformulering. Du har kort tid, så det er vigtigt, at du ikke gentager hele din opgave – lærerne har jo læst den.
2. Herefter foregår resten af årsprøven som en samtale om forskellige dele af din opgave. Lærerne kan f.eks. finde på at spørge:

* Vil du uddybe din fortolkning af teksten?
* Hvorfor har netop de to kilder egnet sig til din analyse?
* Hvordan har du arbejdet forskelligt i dansk og historie?
* Hvordan kan man bruge begreberne synkron/diakron i fht. din opgave?
* Hvordan din proces har været – hvordan du har grebet opgaven an, og hvor det evt. var svært?

Gode råd inden prøven:

* Lav et talepapir (se håndbogen under DHO), hvor du har forberedt dit indledende oplæg, men lad være med at læse det op. Lær at formulere dine pointer frit på baggrund af nogle stikord eller en disposition.
* Øv dig!
* Kig på feedback-arket (se håndbogen under DHO) og overvej styrker og svagheder ved din opgave.
* Print talepapiret og feedback-arket ud. Sid ikke med din computer foran dig til prøven.
* HUSK at have din opgave med. Lærerne vil helt sikkert spørge til konkrete steder i den.
* Det er en årsprøve – og en træning til mange senere eksaminer, så gør dig umage.

Du får en samlet vurdering af din opgave og af den mundtlige prøve (én karakter). Du vurderes på baggrund af følgende:

* **Genrebevidsthed**: Kan du skrive en større opgave og formidle den mundtligt?
* **Skriftlig fremstilling**: Kan du skrive klart, korrekt og forståeligt?
* **Disposition:** Kan du bygge en opgave op, så læseren kan finde rundt i den?
* **Argumentation**: Kan du argumentere for din analyse, diskussion m.v.?
* **Anvendelse af citater, figurer, illustrationer, henvisninger, noteapparat, litteraturliste m**.**v.**: Lever du op til de formelle krav?
* **Relevante faglige mål i de to fag: K**an du fx analysere og fortolke i dansk og foretage en kildekritisk analyse i historie?